ТЕМА № 10
ИЗИСКВАНИЯ ЗА ПОДБОР, ОБУЧЕНИЕ, ИНСТРУКТАЖ, КВАЛИФИКАЦИЯ И ИНФОРМИРАНОСТ НА РАБОТЕЩИТЕ В ОБЛАСТТА НА БЕЗОПАСНОСТТА И ЗДРАВЕТО ПРИ РАБОТА
І. ОБЩИ ПОЛОЖЕНИЯ
Изискванията за подбора, обучението, квалификацията, инструктажа и информираността на работещите по отношение на безопасността и здравето при работа са регламентирани в Кодекса на труда и в Закона за здравословни и безопасни условия на труд. Конкретните изисквания в тази област са определени в множество наредби за прилагане на Кодекса на труда, на Закона за здравословни и безопасни условия на труд, Закона за техническите изисквания към продуктите и други специални закони, имащи отношение към по-специфични моменти от организацията на дейността за осигуряване на безопасност и здраве при работа.

ІІ. ИЗИСКВАНИЯ ЗА ЗДРАВЕН ПОДБОР НА РАБОТЕЩИТЕ В ОБЛАСТТА НА БЕЗОПАСНОСТТА И ЗДРАВЕТО ПРИ РАБОТА

Един от най-важните елементи на подбора е здравния подбор при постъпване на работа, тъй като той се явява една от най-важните превантивни мерки за осигуряването на безопасност и здраве при работа.

Главна роля при този подбор играе службата по трудова медицина.

Службата по трудова медицина консултира и подпомага работодателя за организирането на предварителните медицински прегледи и изследвания за преценка на пригодността на работещите при постъпване на работа. Службата по трудова медицина предлага вида на медицинските специалисти, извършващи прегледите и необходимите изследвания.
Службата по трудова медицина изготвя заключение за пригодността на работещия да изпълнява даден вид работа. Това заключение се изготвя въз основа на нормативните актове за осигуряване на здраве и безопасност при работа, оценката на риска и резултатите от проведените предварителни медицински прегледи и изследвания и се предоставя на работодателя и на работещия.

ІІІ. ИЗИСКВАНИЯ ЗА ОБУЧЕНИЕ, ИНСТРУКТАЖ И КВАЛИФИКАЦИЯ НА РАБОТЕЩИТЕ В ОБЛАСТТА НА БЕЗОПАСНОСТТА И ЗДРАВЕТО ПРИ РАБОТА
А. ОБУЧЕНИЕ НА ПРЕДСТАВИТЕЛИТЕ В КОМИТЕТИТЕ И ГРУПИТЕ ПО УСЛОВИЯ НА ТРУД

А.1. Първоначално обучение на представителите в комитетите и групите по условия на труд
С Наредба № 4 от 3 ноември 1998 г. за обучението на представителите в комитетите и групите по условия на труд в предприятията се уреждат редът, изискванията, съдържанието и обхватът на задължителното обучение на представителите на работодателя и на работниците и служителите в комитетите и групите по условия на труд в предприятията и на членовете на комисиите по социална дейност на кооперациите, наричани по-нататък "представители".
Обучението цели придобиване на знания, умения и навици, необходими за осъществяване на правата и задълженията им, определени със Закона за здравословни и безопасни условия на труд.
Работодателят осигурява всички разходи, свързани с обучението на представителите.

Работодателят със заповед определя поименно представителите, които ще бъдат обучавани, периода и начина за провеждане на обучението.

Първоначалното обучение на представителите се провежда по учебни програми с общ хорариум не по малък от 30 учебни часа.

На завършилите обучението се издава удостоверение, което се съхранява от работодателя до края на мандата на представителите.

Учебните програми за първоначално обучение задължително съдържат следните теми:

1. държавна политика, нормативна уредба и управление на дейността за осигуряване на здравословни и безопасни условия на труд в национален мащаб;

2. фирмена политика и организация на дейността по осигуряване на безопасни и здравословни условия на труд в предприятието;

3. права, задължения и отговорности на участниците в трудовия процес, свързани с осигуряване на здравословни и безопасни условия на труд;

4. вредни фактори за здравето и безопасността на работещите - видове, въздействие върху здравето и работоспособността, превантивни мерки за защита и промоция на здравето;

5. методи за оценка и анализ на професионалните рискове и условията на труд, източници на информация;

6. трудов травматизъм, професионална заболяемост и свързани с труда заболявания, здравни, социални и икономически последици;

7. социално партньорство;  права и задължения на представителите; работа в екип;  основни задачи на комитетите и групите по условия на труд;

8. изисквания за подбор, обучение, квалификация, инструктаж и информираност на работещите в областта на безопасността и здравето при работа;

9. специална закрила на някои категории работници;

10. организация на контролната дейност, ред и начин за извършване на контрола.

Конкретните учебни програми и лекциите по отделните теми:

1. се съобразяват с вида на дейността, конкретните условия на труд и организация на работа на предприятието;

2. предвиждат не по-малко от един учебен час за всяка тема;

3. включват практически примери;

4. се насочват към развитие на възможностите на обучаваните за водене на социален диалог, анализи на организацията на дейността, състоянието на условията на труд и наличието на професионални рискове с оглед предлагането на превантивни мерки.

А.2. Ежегодно обучение на представителите в комитетите и групите по условия на труд
Ежегодното обучение на представителите е с продължителност не по-малка от 6 учебни часа за:

1. опресняване на познанията им;

2. повишаване на ефективността на работата и развитие на личните им умения;

3. запознаване с промени на нормативните актове в областта на здравословните и безопасните условия на труд;

4. усъвършенстване на формите за работа, свързани с осъществяване на дейността им.

Ежегодното обучение на представителите се оформя с протокол, в който се вписват участващите представители, лекторите и темите, по които е проведено обучението.

Обучението на представителите се осъществява от лица с образователно квалификационна степен не по ниска от "специалист по ..." съгласно Закона за висшето образование, притежаващи професионални познания и опит в областта на здравословните и безопасните условия на труд.

Б. ОБУЧЕНИЕ И ИНСТРУКТАЖ НА РАБОТНИЦИТЕ И СЛУЖИТЕЛИТЕ ПО ПРАВИЛАТА ЗА ОСИГУРЯВАНЕ НА ЗДРАВОСЛОВНИ И БЕЗОПАСНИ УСЛОВИЯ НА ТРУД

С Наредба № РД-07-2 от 16.122009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд  се определят условията и редът за провеждане на обучение и инструктаж по безопасност и здраве при работа и се прилага във всички предприятия и места, където се осъществява трудова дейност или се провежда обучение. 

Работодателят осигурява на всеки работещ подходящо обучение и/или инструктаж по безопасност и здраве при работа в съответствие със спецификата на професията/ извършваната дейност и на работното място, като отчита възможните опасности и резултатите от оценката на риска на съответното работно място. 

Работодателят писмено определя:

1. видовете обучения и инструктажи;

2. лицата, които ще бъдат обучавани и/или инструктирани;

3. програма за провеждане на обучението и/или инструктажа;

4. лицата, които ще провеждат обучението и/или инструктажа.

Работодателят не допуска до работа работник и служител, който не притежава необходимите знания и умения и/или не е инструктиран по правилата за осигуряване на здравословни и безопасни условия на труд. 

Обучението и инструктажът по безопасност и здраве при работа се провеждат в работно време, като всички разходи са за сметка на работодателя. 

Б.1. Обучение по безопасност и здраве при работа
Обучението по безопасност и здраве при работа има за цел: 

1. усвояване на методите, формите и средствата за осъществяване на дейността по безопасност и здраве при работа;

2. усвояване на основните законови и подзаконови нормативни изисквания, нормите, правилата и мерките за безопасен и здравословен труд;

3. поддържане на необходимото ниво на знания и умения по безопасност и здраве при работа на работещите през целия период на трудовата им дейност в съответствие с изискванията на съответната професия.

Обучение по безопасност и здраве при работа се провежда на: 

1. длъжностните лица, които ръководят и управляват трудовите процеси;

2. длъжностните лица и на специализираните служби по чл. 24 на Закона за здравословни и безопасни условия на труд;

3. лицата, които са определени от работодателя да провеждат инструктажите по безопасност и здраве при работа;

4. членовете на комитета/групата по условия на труд;

5. работниците и служителите, работата на които е свързана с използване, обслужване и поддържане на машини и други технически съоръжения, за които се изисква правоспособност за работа;

6. работници и служители, заети в дейности, които създават опасност за тяхното или на други лица здраве и живот.

Формите за обучение по безопасност и здраве при работа са редовна и дистанционна. 

Обучението по безопасност и здраве при работа се провежда по утвърдени от работодателя писмени програми, които включват образователен минимум за теоретична и практическа подготовка.

Програмите се съобразяват със:

1. общата, отрасловата и специфичната за дадена професия задължителна подготовка по правилата за осигуряване на безопасни и здравословни условия на труд;

2. входящото образователно равнище;

3. целите на обучението;

4. тематичните области на обучението;

5. продължителността на обучението - общо и по теми;

6. реда и условията за проверка на знанията и оценяване при завършване на обучението;

7. удостоверяване за преминал курс на обучение;

8. необходимата материална база за обучение.

Обучението по безопасност и здраве при работа се провежда:

1. за длъжностните лица, които ръководят и управляват трудовите процеси - не по-рядко от веднъж на 2 години и продължителност не по-малка от 6 учебни часа;

2. за длъжностните лица и специализираните служби по чл. 24 от ЗЗБУТ и лицата, определени от работодателя да провеждат инструктажите по безопасност и здраве при работа - не по-рядко от веднъж на 1 година и продължителност не по-малка от 6 учебни часа;

3. за членовете на комитета/групата по условия на труд - съгласно изискванията на Наредба № 4 за обучението на представителите в комитетите и групите по условия на труд в предприятията;

4. за работниците и служителите, работата на които е свързана с използване, обслужване и поддържане на машини и други технически съоръжения, за които се изисква правоспособност за работа и работниците и служителите, заети в дейности, които създават опасност за тяхното или на други лица здраве и живот - съгласно изискванията на съответните нормативни актове.

Обучението по безопасност и здраве при работа се провежда от: 

1. работодателите при спазване изискванията на Наредба № РД-07-2 от 16.122009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд;

2. юридически или физически лица, регистрирани по Търговския закон, по Закона за кооперациите или по Закона за юридическите лица с нестопанска цел, в чийто предмет на дейност е посочено обучение;

3. висши училища, професионални училища, гимназии или колежи, и центрове за професионално обучение;

4. специализираните органи на Министерството на вътрешните работи.

Обучението по безопасност и здраве при работа се провежда от лица с образователно квалификационна степен не по-ниска от "бакалавър" съгласно Закона за висшето образование, притежаващи професионални познания и опит в областта на здравословните и безопасните условия на труд, като с колективен трудов договор могат да се определят и други специфични изисквания към лицата.

Обучението по безопасност и здраве при работа се документира по ред и начин, определени от работодателя. 

Документацията, отнасяща се до провеждането на обучение и инструктаж по безопасност и здраве при работа, се съхранява от работодателя за срок не по-малък от 5 години.

Б.2. Инструктаж по безопасност и здраве при работа
Инструктажът по безопасност и здраве при работа има за цел да даде на работниците и служителите практически указания за безопасно изпълнение на трудовата дейност, както и да ги запознае с конкретните условия на работа. 

Инструктажът по безопасност и здраве при работа се провежда:

1. при постъпване на работа;

2. при преместване на друга работа или промяна на работата;

3. при въвеждане на ново или при промяна на работно оборудване и технология;

4. периодично за поддържане и допълване на знанията на работещите по безопасност и здраве при работа.

Инструктажите по безопасност и здраве при работа са:

1. начален;

2. на работното място;

3. периодичен;

4. ежедневен;

5. извънреден.

Работодателят осигурява провеждането на инструктажи по безопасност и здраве при работа на всеки работещ независимо от срока на договора и продължителността на работното време, вкл. и на: 

1. работещите, предоставени им от предприятие, което осигурява временна заетост;

2. командировани работници и служители;

3. работещи от други предприятия, които ще работят на територията на предприятието;

4. лица, приети за обучение или за повишаване на квалификацията;

5. лица, с които се провежда производствена практика;

6. всички други лица, които ще посещават производствени звена на предприятието.

Инструктажите се провеждат от длъжностни лица с подходящо образование по ред и при условия, определени от работодателя, като се отчитат характерът на изпълняваната работа, конкретните условия на работното място и съществуващият професионален риск.

При дейности с висок производствен риск и динамика в организацията на работа и технологията началният инструктаж и инструктажа на работното място са с минимална продължителност съгласно приложение № 3 от Наредба № РД-07-2 от 16.122009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд. За необхванатите в приложението дейности и видове работи продължителността на инструктажа се определя от работодателя.

В предприятия с персонал до 50 работници и служители включително и/или ограничен обем производствени дейности се допуска едновременното провеждане на началния инструктаж и инструктажа на работното място.

Инструктажите, проведени по реда на Наредба № РД-07-2 от 16.122009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд, се документират в Книги за инструктажи.

Начален инструктаж се провежда на лицата, които постъпват на работа, с оглед запознаването им със: 

1. основните правила и изисквания по безопасност и здраве при работа в предприятието;

2. вида и характера на извършваната работа;

3. специфичните опасности и рисковете за здравето и живота на работещите;

4. изискванията към тяхното поведение.

Инструктажът се провежда в деня на постъпване на работа по утвърдена от работодателя програма, в която се включват:

1. въпроси от общ характер:

а) характер на производството;

б) опасности и рискове, чиито източници, съществуване, прояви и начини за предотвратяване, намаляване и ограничаване са известни - работно оборудване, машини, съоръжения и технологични процеси, фактори на работната среда и трудовия процес, използвани материали, пътни маршрути и опасни зони (вкл. шахти, асансьори и др.), транспортни средства;

в) правила за организация на работа в предприятието и на работните места;

г) причини и характер на най-често допускани трудови злополуки, установени професионални заболявания, примери за допускани грешки и нарушения;

д) условия и ред за деклариране, установяване, регистриране и отчитане на трудовите злополуки и професионалните заболявания;

е) колективни средства за защита и лични предпазни средства, в т.ч. специалното работно облекло;

ж) правила за оказване на първа долекарска помощ при увреждане на здравето при работа;

з) безопасност на движението в района на предприятието и извън него;

и) запознаване с плановете за действие при пожар или авария;

й) начините за безопасна евакуация на работниците, служителите и временно пребиваващи в обекта при възникване на извънредна ситуация;

2. въпроси, свързани със съответната дейност или професия:

а) конкретни правила и изисквания по безопасност и здраве при работа, отнасящи се за цеховете, производствата, дейностите, технологичните процеси, работните места, машините, механизмите, инструментите и електросъоръженията, с които ще се работи;

б) работни места, при които съществува опасност от възникване на аварии и повреди;

в) енергийни уредби и съоръжения на територията на предприятието и общи изисквания за безопасната им експлоатация;

г) съществуващи опасности и рискове за здравето, тяхното непосредствено и последващо въздействие;

д) знаци и сигнали за безопасност и/или здраве при работа и изисквания за специфично поведение на работещите;

е) пожарна и взривна опасност на работните места в района на предприятието, мерките за пожарна безопасност, които трябва да се спазват, както и работата с уредите, съоръженията и инсталациите за известяване и гасене на пожари и начините на използването им;

ж) транспорт на хора, на материали и готова продукция;

з) съхраняване на опасни химически вещества и препарати, начин за безопасна работа с тях, вкл. и мерките, които трябва да бъдат предприети при разливане, разопаковане и смесване и разпиляване, използване на корозивни материали и др.;

и) конкретни забранителни разпоредби, действащи в предприятието, и други специфични правила и изисквания;

3. въпроси, свързани с осигуряване на безопасност и здраве при работа, съдържащи се в Кодекси за добра практика, както и в ръководства, наръчници, дипляни, информационни листове или други материали за превенция на рисковете при работа на работните места и при използване на работното оборудване, утвърдени от съответния компетентен орган.

Длъжностното лице, провело началния инструктаж на лицата, които постъпват на работа, издава служебна бележка, която се съхранява в личното досие на работещия.

Инструктажът на работното място е практическо запознаване на работника или служителя с конкретните изисквания за безопасното изпълнение на трудовата дейност и се провежда на работното място, преди да му бъде възложена самостоятелна работа. 

На работниците и служителите, работата, на които е свързана с използване, обслужване и поддържане на машини и други технически съоръжения или са заети в дейности, създаващи опасност за здравето и живота на хора, независимо от тяхната подготовка, образование, квалификация и трудов стаж по същата или друга професия, освен инструктаж на работното място се провежда и обучение по правилата за осигуряване на безопасни и здравословни условия на труд. В тези случаи работодателят определя: работните места и работниците и служителите, на които ще се провежда обучение и изпит; учебната програма; продължителността на обучението; обучаващите лица и формата на изпита. Изпитният протокол се съхранява в досието на работника или служителя. Тези работници и служители се допускат до самостоятелна работа само след успешно положен изпит по правилата за осигуряване на безопасни и здравословни условия на труд.

Инструктажът и обучението на работното място се провеждат на основата на действащите правила, норми и изисквания и утвърдените от работодателя правила и инструкции за безопасна работа, като тематиката и продължителността им се съобразяват и с всички други изисквания, регламентирани в специфичните за дадена дейност или вид работа нормативни актове.

Инструктажът на работното място приключва, след като ръководителят, разрешаващ самостоятелна работа, се убеди, че работещият познава правилата за осигуряване на безопасни и здравословни условия на труд, отнасящи се за извършваната от него дейност.

Допускането на инструктирания работещ до самостоятелна работа се удостоверява с подписа на ръководителя в съответната книга за инструктаж.
Периодичният инструктаж има за цел да поддържа и допълва знанията на работещите по безопасност и здраве при работа. 

Периодичният инструктаж се провежда не по-рядко от един път на три месеца за работещите, пряко заети в дейности с висок производствен риск, включително: в подземни, минни и геологопроучвателни обекти; в кариери; в добива на нефт и газ; в превозите в железопътния транспорт; в производството и употребата на взривни материали; в международните автомобилни превози; в автомобилните превози на опасни товари по шосе; при работа с опасни химически вещества и препарати; при производство и леене на метали; при строителни и монтажни работи, и не по-рядко от един път годишно за всички останали работещи, освен ако в други нормативни актове не е регламентирана по-малка периодичност.

Периодичният инструктаж се провежда въз основа на правилата, нормите и изискванията по безопасност и здраве при работа, отнасящи се за дадената професия, работно място или дейност.

Периодичният инструктаж се провежда от прекия ръководител на дейността или друго лице, определено със заповед на работодателя, като тематиката се определя в зависимост от характера на работата, условията на труд и резултатите от оценката на риска.

Периодичният инструктаж се провежда индивидуално или групово в зависимост от изпълняваната работа, като на отсъстващите работници или служители се провежда при явяването им на работа.

Ежедневен инструктаж се провежда на работещи, пряко заети в дейности с висок производствен риск, включително: в подземни, минни и геологопроучвателни обекти; в кариери; в добива на нефт и газ; в превозите в железопътния транспорт; в производството и употребата на взривни материали; в международните автомобилни превози; в автомобилните превози на опасни товари по шосе; при работа с опасни химически вещества и препарати; при производство и леене на метали; при строителни и монтажни работи. 

За водачите в международните автомобилни превози и за водачите, превозващи опасни товари по силата на Европейската спогодба за международен превоз на опасни товари по шосе - ADR, и Наредба № 40 от 2004 г. за условията и реда за извършване на автомобилен превоз на опасни товари, ежедневният инструктаж се съвместява с периодичния инструктаж, провежда се преди тръгване на път и се документира в Книгата за ежедневен инструктаж.

Ежедневният инструктаж се провежда от прекия ръководител на работата или друго лице, определено със заповед на работодателя.

Извънреден инструктаж се провежда: 

1. след всяка трудова злополука по чл. 55, ал. 1 на Кодекса за социално осигуряване и установена професионална болест, както и след пожар, промишлена авария и природно бедствие;

2. при констатирани груби нарушения на правилата, нормите и изискванията по безопасност и здраве при работа;

3. при промяна на технологичния процес, при въвеждане на нови машини и съоръжения, при промяна на работното място или организацията на работа;

4. по предписание на контролен орган.

Извънреден инструктаж се провежда и с работещи, отсъствали от работа повече от 45 календарни дни, след завръщането им на работа, преди да започнат да изпълняват преките си задължения.

По преценка на работодателя или прекия ръководител при организиране на ремонтни или други дейности с участие на работници и специалисти с различни професии и квалификация, както и при работи, изискващи специфични мерки за безопасност и здраве при работа, преди започване изпълнението на задачите на работещите се провежда извънреден инструктаж.

Програмата за провеждане на извънреден инструктаж се определя в зависимост от причината, която е наложила неговото провеждане.

В. ИЗИСКВАНИЯ ЗА КВАЛИФИКАЦИЯ НА РАБОТЕЩИТЕ В ОБЛАСТТА НА БЕЗОПАСНОСТТА И ЗДРАВЕТО ПРИ РАБОТА
Съгласно чл. 24 от ЗЗБУТ за организиране на изпълнението на дейности, свързани със защитата от професионалните рискове и превенция на тези рискове, работодателят в зависимост от обема на дейността, естеството на работата и характера на професионалния риск назначава или определя едно или повече длъжностни лица с подходящо образование и квалификация или създава специализирана служба.

Функциите и задачите на тези длъжностни лица и специализирани служби са определени с Наредба № 3 от 27.07.1998 г. за функциите и задачите на длъжностните лица и на специализираните служби в предприятията за организиране изпълнението на дейностите, свързани със защита на професионалните рискове и превенция на тези рискове.

Съгласно чл. 3 на посочената наредба органите за безопасност и здраве при работа, назначени или определени от работодателя, трябва да са специалисти с подходящо образование и квалификация, съобразно характера на дейността, да притежават необходимата теоретична и практическа подготовка, приложими в предприятието, и да отговарят на изискванията, определени в други нормативни актове.

Лицата, изпълняващи функциите на орган за безопасност и здраве при работа, обикновено са специалисти с висше образование в областта на основния технологичен процес в предприятието, с над 5-годишен професионален трудов стаж и с квалификация, включваща познаването на цялата нормативна уредба по осигуряването на здравословни и безопасни условия на труд, на технологичното оборудване на предприятието и техническата експлоатация на машините и системите.

ІV. ИЗИСКВАНИЯ ЗА ИНФОРМИРАНОСТ НА РАБОТЕЩИТЕ В ОБЛАСТТА НА БЕЗОПАСНОСТТА И ЗДРАВЕТО ПРИ РАБОТА

Съгласно чл. 19 от ЗЗБУТ работодателят предоставя на работещите, включително и на работещите по срочно правоотношение или при условията на временна работа или на техните представители необходимата информация за рисковете за здравето и безопасността им, както и за мерките, които се предприемат за отстраняването, намаляването или контролирането на тези рискове. Тази информация се предоставя и на работещите, които работят на смени и полагат нощен труд, както и на работещите от други предприятия, които извършват работа на територията на съответното предприятие.
В случай или при вероятност от възникване на сериозна и непосредствена опасност за здравето и живота работодателят информира във възможно най-кратък срок застрашените работещи за действията, които се предприемат във връзка със защитата им, осигурява преустановяването на работата и евакуацията им на безопасно място и не допуска възобновяване на работата, докато не се отстрани опасността.
Въпроси и отговори:

	1
	Обучение на представителите в комитетите и групите по условия на труд се осъществява по:
	Наредба № 4 от 3 ноември 1998 г. за обучението на представителите в комитетите и групите по условия на труд в предприятията.

	
	
	Наредба № РД-07-2 от 16.122009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд.

	2
	На представителите в комитетите и групите по условия на труд се провежда:
	Първоначално и ежегодно обучение.

	
	
	Първоначално и периодично обучение.

	3
	Инструктажите по безопасност и здраве при работа са:
	Начален; на работното място; ежемесечен; периодичен; ежедневен; извънреден.

	
	
	Начален; на работното място; периодичен; ежедневен; извънреден.

	4
	Инструктажът на работното място:
	Се провежда на лицата, които постъпват на работа, с оглед запознаването им със: основните правила и изисквания по безопасност и здраве при работа в предприятието; вида и характера на извършваната работа; изискванията към тяхното поведение.

	
	
	Е практическо запознаване на работника или служителя с конкретните изисквания за безопасното изпълнение на трудовата дейност и се провежда на работното място, преди да му бъде възложена самостоятелна работа.

